Diari Oficial de la Generalitat Valenciana


Sumari del DOGV 9956, del 14-10-2024 (2024/10453)

RESOLUCIÓ conjunta de 7 d’octubre de 2024, de la Direcció General d’Esport i de la Direcció General de l’Institut Valencià de la Joventut, per la qual es convoca la campanya d’activitats nàutiques de la Generalitat «A la mar 2025» i el seu Programa Blau.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9956

Data del DOGV
:   14-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10854

CVE
:   CWKC-S-3454-00267

Data del document
:   07-10-2024

Organisme emissor
:   Presidència de la Generalitat / Institut Valencià de la Joventut

Tipus de document
:   Resolució

Descriptors 

:   * Institut Valencià de la Joventut
    * esport
    * educació no formal
    * jove

L'Estatut d'Autonomia de la Comunitat Valenciana atribuïx a la Generalitat competència exclusiva en matèria de joventut (article 49.1.25) i en matèria d'esport (49.1.28).

La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, establix en l'article 32 que la conselleria competent en matèria d'esport convocarà campanyes de promoció esportiva i prestarà atenció preferent a les relacionades amb els esports nàutics, les activitats i els esports en el medi natural. Així mateix, l'article 33 establix que les escoles de la mar de la Generalitat són centres de pràctica, formació i difusió de les activitats nàutiques. Es constituïxen com una xarxa d'escoles al llarg del litoral de la Comunitat Valenciana i poden funcionar en instal·lacions pròpies o concertades amb altres administracions o entitats públiques o privades.

La Llei 15/2017, de 10 de novembre, de la Generalitat, de polítiques integrals de joventut, en l'article 4, reconeix a les persones jóvens el dret a l'esport i a l'activitat física. Així mateix, en l'article 5 posa de manifest la corresponsabilitat de les administracions públiques per a garantir el dret a l'esport i a l'activitat física, al joc i a l'oci educatiu i inclusiu, per a la qual cosa s'assignaran equips professionals, recursos i servicis didàctics, així com la necessitat d'impulsar programes de promoció de models i hàbits de vida saludables vinculats a l'esport i a la prevenció de malalties i conductes de risc. També, en l'article 7.11, establix com una de les funcions de l'Institut Valencià de la Joventut potenciar l'exercici d'activitats d'oci educatiu i facilitar l'accés de tots els col·lectius.

D'acord amb estes competències i disposicions legals i amb la intenció de complir les línies esmentades, la Generalitat organitza anualment des de 1985 campanyes de promoció de les activitats nàutiques. Estes campanyes s'han dut a terme en les escoles de la mar de Borriana, Benicàssim i la Vila Joiosa, i la goleta Tirant Primer, amb l'objectiu de difondre el coneixement del medi marí i acostar el món de la navegació a vela a l'alumnat participant a bord d'un veler de tipus creuer.

Amb este objectiu, la Generalitat convoca la campanya d'activitats nàutiques «A la mar», que promociona els esports nàutics entre tota la societat mitjançant les escoles de la mar, amb els seus diferents programes: Blau, Estiu i Tirant.

En este marc, des de la Generalitat, amb la intenció de promocionar el contacte i el gaudi de l'entorn marí per part de la població, principalment en edat escolar i juvenil, així com d'aconseguir més autonomia en la pràctica dels esports nàutics, amb l'ampliació dels coneixements adquirits en els centres respectius i l'oferiment de la possibilitat de posar-los en pràctica, s'ha dissenyat el Programa Blau. Té com a finalitat oferir a l'alumnat l'oportunitat de conéixer i familiaritzar-se amb el món de la navegació, a través de la pràctica, i de possibilitar-li, a més, l'ampliació i la consolidació dels coneixements adquirits fins ara. Així mateix, als valors educatius que es deriven de la realització d'activitats en el medi natural, s'hi suma el treball interdisciplinari que oferix este tipus d'activitats esportives.

En virtut de tot això, fent ús de les competències assignades a la Direcció General d'Esport de la Presidència de la Generalitat i a l'Institut Valencià de la Joventut; d'acord amb el conveni de col·laboració, de 19 de febrer de 2013, subscrit entre la Generalitat i l'Institut Valencià de la Joventut per a la gestió conjunta de la campanya d'activitats nàutiques de la Generalitat «A la mar»; en el marc de l'article 10 del Decret 81/2024, de 12 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, conferix al director general de l'Institut Valencià de la Joventut, en relació amb l'article 70 de la Llei 5/1983, de 30 de desembre, del Consell,

RESOLEM CONJUNTAMENT

*Primer*

Convocar la campanya d'activitats nàutiques de la Generalitat «A la mar 2025», dirigida a l'aprenentatge i la difusió dels esports nàutics i el coneixement, la conservació i el respecte del medi marí, amb especial atenció als jóvens en edat escolar.

*Segon*

Convocar, dins de la campanya d'activitats nàutiques de la Generalitat «A la mar 2025», el Programa Blau, dirigit a tota la ciutadania, especialment a centres educatius, associacions juvenils, ajuntaments, clubs esportius i altres entitats legalment constituïdes.

*Tercer*

Aprovar les bases per les quals es regirà la present convocatòria del Programa Blau i que figuren com a annex I de la present resolució.

*Quart*

La Direcció General d'Esport i l'Institut Valencià de la Joventut es reserven el dret a modificar l'oferta i el programa d'activitats per a adaptar-los a la demanda o a l'interés públic.

A més, es podran incorporar noves escoles de la mar, així com es podrà suspendre alguna de les activitats oferides, si circumstàncies de qualsevol tipus impediren el normal desenrotllament d'estes.

*Quint*

La Direcció General d'Esport i l'Institut Valencià de la Joventut dictaran totes les instruccions que siguen necessàries per al desplegament de la present resolució.

*Sext*

La present resolució entrarà en vigor l'endemà de la publicació en el *Diari Oficial de la Generalitat Valenciana*.

Contra esta resolució, que posa fi a la via administrativa, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació en el *Diari Oficial de la Generalitat Valenciana*, d'acord amb el que establix la Llei 29/1998, de 13 de juliol, reguladora de la jurisdicció contenciosa administrativa.

Potestativament, es podrà interposar un recurs de reposició, davant de la Direcció General de l'IVAJ o davant de la Direcció General d'Esport, en el termini d'un mes comptat a partir de l'endemà de la publicació d'esta resolució, segons el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.

ANNEX I

El Programa Blau, organitzat per la Direcció General d’Esport de la Presidència de la Generalitat (d'ara en avant, DGE) i per l'Institut Valencià de la Joventut (d'ara en avant, IVAJ), s'emmarca dins de la campanya d'activitats nàutiques de la Generalitat «A la mar 2025» i es regirà per les bases següents:

*1. Objecte*

El Programa Blau, en el marc de la campanya d'activitats nàutiques «A la mar 2025», té per objecte oferir cursos que faciliten el coneixement i la pràctica d'activitats nàutiques durant els mesos de febrer a juny i de setembre a novembre dirigits a tota la ciutadania, amb especial atenció a centres docents com a complement del seu procés educatiu.

*2. Participants*

2.1. Entitats i persones participants

En les activitats de setmana blava, diversos dies blaus i dia blau, hi podran participar centres escolars amb nivells educatius de primària, ESO, batxillerat i cicles formatius, així com universitats, entitats juvenils, ajuntaments, clubs esportius i altres entitats legalment constituïdes, que complisquen les condicions de participació i els requisits d'inscripció arreplegats en les presents bases. Per tant, les persones participants en estes activitats només podran inscriure's com a grup.

En l'activitat de cap de setmana blau o altres de noves que es puguen incloure en el programa, hi podran participar les entitats assenyalades en el paràgraf anterior o bé persones a títol individual.

Els grups participaran sota la responsabilitat de, com a mínim, una persona física major d'edat que represente el grup.

2.2. Requisits que han de complir les persones participants:

1. Estar cursant almenys primer curs d'educació primària o tindre almenys set anys durant l'any 2025 per a les activitats d'un dia sense internat.

2. Estar cursant almenys tercer curs de primària o tindre almenys nou anys durant l'any 2025 per a la resta de les activitats.

3. Saber nadar correctament.

4. Tindre els coneixements tècnics per al nivell inscrit.

5. No presentar contraindicacions medicosanitàries per a la pràctica de les activitats nàutiques.

2.3. Obligacions de les persones participants

La incorporació a l'activitat i la tornada serà per compte de les persones interessades i amb els seus propis mitjans.

La persona responsable del grup haurà de presentar les fitxes d'informació sanitària de les persones participants el dia de la incorporació a l'escola de la mar, únicament per a activitats de més de dos dies de duració. A més, haurà de portar amb si la fotocòpia del SIP o similar, de cada participant, que cobrisca qualsevol malaltia que poguera sobrevindre durant la realització del curs.

Les persones participants i la persona que represente el grup seran responsables del bon ús de les instal·lacions i del material, i hauran d'abonar, si és el cas, el cost dels danys que es pogueren produir per negligència o mal ús.

Les persones participants en la campanya «A la mar 2025» estaran obligades a complir la normativa de règim intern de l'escola de la mar corresponent. De la mateixa manera, es respectaran les instruccions que el personal tècnic i de servicis poguera donar.

La responsabilitat sobre les persones participants fora de les activitats organitzades per les escoles de la mar serà de les persones acompanyants responsables que representen el grup o l'entitat.

*3. Escoles de la mar*

|  |  |
| --- | --- |
| *Escoles de la mar* | *Règim* |
| E. M. Benicàssim | Externat / internat en l’alberg juvenil Argentina de l’IVAJ |
| E. M. Borriana | Externat / internat en la mateixa Escola de la Mar de Borriana |
| E. M. Vila Joiosa | Externat |
| Goleta Tirant Primer | Externat / internat en la mateixa goleta |

  

*4. Activitats*

4.1. Setmana blava

Consistix en una setmana de multiactivitat nàutica de dilluns a divendres en la qual s'impartixen classes teòriques i pràctiques de vela, piragüisme i/o una altra modalitat (surf de rem o surf de vela). Les classes pràctiques de vela es fan en embarcacions col·lectives amb la companyia d'un monitor o monitora. Les activitats de piragüisme es duran a terme en piragües individuals tutelades per monitors o monitores a bord d'una embarcació pneumàtica.

En l'Escola de la Mar de Borriana, a més de les activitats esmentades, es podran practicar les modalitats de rem en embarcacions de 4 persones més timoner i dobles sense timoner, així com caiacpolo (esport col·lectiu de 5 x 5 en piragües individuals) i dragon boat (embarcació col·lectiva de rem per a un màxim de 10 persones).

Si totes les persones participants d'un grup ja tenen el nivell 1 de vela i volen cursar el nivell 2 o qualsevol altra adaptació, ho hauran de sol·licitar prèviament, la qual cosa s'acceptarà en funció de la disponibilitat de l'escola de la mar corresponent.

4.2. Dia blau

Es tracta d'una jornada de familiarització amb l'activitat nàutica. Durant el dia blau es farà multiactivitat nàutica amb una classe teòrica i pràctica de vela en embarcacions col·lectives, en companyia d’un monitor o monitora, i de piragüisme en piragües individuals tutelades per monitors o monitores a bord d'una embarcació pneumàtica.

L'oferta de dies blaus es podrà reservar també en mòduls de dos, tres, quatre dies o setmana blava completa, amb l'opció de contractar règim d'internat si hi ha possibilitat.

Les setmanes blaves no reservades podran ser ocupades en jornades d'un, dos o més dies blaus.

4.3. Cap de setmana blau

L'objectiu és donar a conéixer els esports nàutics des d'un punt de vista lúdic i recreatiu. L'activitat es distribuïx en tres sessions, dissabtes de matí i vesprada i diumenges de matí, amb classes teòriques i pràctiques.

S'oferirà multiactivitat nàutica, en la qual es combina la pràctica de la vela lleugera iniciació, piragüisme i/o una altra modalitat. No obstant això, es podran fer cursos de modalitats nauticoesportives específiques a consideració de la DGE o l'IVAJ, o a petició expressa d'un grup de participants: vela lleugera iniciació, vela lleugera perfeccionament, piragüisme, surf de rem, surf de vela, rem i vela creuer (estes dos últimes, només a Borriana). En tot cas, hi haurà d'haver un mínim de cinc persones participants per modalitat perquè es realitze el curs.

Les persones menors d'edat hauran d'assistir acompanyades del pare/mare/tutor/tutora o de la persona degudament autoritzada, a fi de responsabilitzar-se de les persones menors esmentades durant el període del cap de setmana en el qual no es duga a terme cap activitat nàutica.

4.4. Activitats especials en l'Escola de la Mar de Borriana

La DGE o l’IVAJ podran programar activitats nàutiques singulars amb l'objectiu de millorar i ampliar l'oferta per a promocionar més els esports nàutics.

Les entitats participants podran sol·licitar un altre tipus d'activitats en les instal·lacions de l'Escola de la Mar de Borriana, preferentment nàutiques, sempre que estes siguen compatibles amb les activitats prèviament organitzades i amb l'ús per al qual l’escola de la mar està preparada i concebuda.

Per a això, caldrà sol·licitar per escrit l’ús de les instal·lacions, amb l'exposició de les finalitats de l'activitat plantejada, i presentar la sol·licitud en la DGE o l’IVAJ.

Les sol·licituds s'estudiaran per rigorós orde de registre d'entrada i es concediran si hi ha disponibilitat i viabilitat tècnica.

Seran aplicables, si és el cas, les tarifes que arreplega la base 7, servicis d'allotjament i restauració en l'Escola de la Mar de Borriana.

4.5. Activitats en la goleta Tirant Primer

Tenen com a objectiu difondre el coneixement del medi marí, acostant el món de la navegació a vela mitjançant explicacions teòriques i experiències pràctiques a bord d'un veler de tipus creuer.

L’oferta i les activitats que es desenrotllaran, així com les dates i els ports d'embarcament previstos, s'establiran en una resolució de convocatòria específica.

*5. Oferta*

5.1. Oferta de setmanes blaves i dies blaus en les escoles de la mar

|  |  |  |  |
| --- | --- | --- | --- |
| *Escola de la mar* | *Règim* | *Places*  *per setmana/dia* | *Període* |
| Benicàssim | Internat/externat | 40 | Abril, maig i juny |
| Borriana | Internat/externat | 60  80 | Febrer, març, de setembre a novembre  Abril, maig i juny |
| la Vila Joiosa | Externat | 40 | Abril, maig i juny |
| Edat mínima dels participants | | A partir de 1r de primària o tindre almenys set anys durant l’any 2025 per a un dia blau sense internat.  A partir de 3r de primària per a la resta de les activitats o tindre almenys nou anys durant l’any 2025. | |
| Places mínimes i màximes per grup | | Benicàssim  Borriana  la Vila Joiosa | Mínim 10 - Màxim 60  Mínim 10 - Màxim 80  Mínim 10 - Màxim 40 |
| Duració | | Setmana blava  Dia blau | 5 dies. Des del dilluns 10:00 h fins al divendres 18:00 h  1 dia. De 10:00 h a 18:00 h |
| Servicis inclosos per persona | | Interns:  Multiactivitat nàutica, amb allotjament i alimentació en règim de pensió completa.  Activitats complementàries d’animació i temps lliure.  Externs:  Multiactivitat nàutica amb la possibilitat de contractar el menjar. | |

  

5.2. Oferta de caps de setmana blaus

|  |  |  |  |
| --- | --- | --- | --- |
| *Escola de la mar* | *Règim* | *Places màximes per cap de setmana* | *Període* |
| Benicàssim | Internat/externat | 40 | Maig, juny i setembre |
| Borriana | Internat/externat | 40 | De març a juny i de setembre a octubre |
| Edat mínima dels participants (durant l’any de realització del curs) | | Multiactivitat nàutica: nou anys  Vela lleugera iniciació: nou anys  Piragüisme: nou anys  Windsurf: deu anys  Vela lleugera perfeccionament: catorze anys  Rem a Borriana: catorze anys  Vela creuer a Borriana: catorze anys | |
| Duració | | 10 hores: dissabte de matí (de 10:00 a 13:00 h) i vesprada (de 15:00 a 18:00 h) i diumenge de matí (de 10:00 a 14:00 h). | |
| Places mínimes i màximes | | Per curs. Mínim 10 - Màxim 40  Per a internat. Mínim 10 persones internes  Per modalitat. Mínim 5 | |
| Servicis inclosos per persona | | Interns:  Multiactivitat nàutica amb allotjament i alimentació en règim de pensió completa.  Externs:  Multiactivitat nàutica amb possibilitat de contractar el menjar del dissabte. | |

  

5.3. En referència a l'oferta de les activitats del Programa Blau, cal tindre en compte els aspectes següents:

1.1. El període de cada activitat podrà ser modificat a criteri de la DGE o l’IVAJ.

> 1.2. L'oferta concreta serà la que arreplega la web escolesdelamar.gva.es

> 1.3. Les entitats podran realitzar sol·licituds fora del període indicat. Les sol·licituds seran estudiades i ateses si hi ha la possibilitat.

> 1.4. Hi ha opció de sol·licitar servicis extres d'acord amb les tarifes arreplegades en la base 7, que seran concedits en funció de la disponibilitat i la viabilitat tècnica.

5.4. En el cas de participants amb necessitats educatives especials, la DGE o l’IVAJ podran adaptar els criteris de nombre mínim de participants per grup, així com incrementar les places gratuïtes dels responsables acompanyants.

*6. Inscripcions i pagaments*

6.1. Les inscripcions als cursos de setmanes blaves, caps de setmana blaus, diversos dies blaus i dies blaus es duran a terme a través del procediment de reserva en la pàgina web escolesdelamar.gva.es, a partir de les 10:00 hores del dia 15 d'octubre de 2024.

El nombre total de participants en el curs comprendrà tant l'alumnat com les persones responsables del grup amb plaça gratuïta.

6.2. Les reserves realitzades es podran formalitzar mitjançant el pagament, per part del centre escolar, l'entitat o la persona interessada, de l'import que corresponga en el termini indicat:

a) Per a setmanes blaves o diversos dies blaus: s'haurà d'efectuar el pagament d'un senyal equivalent a 10 euros per participant, en el termini de set dies naturals. L'import restant haurà d'abonar-se amb una antelació mínima de vint dies naturals a l'inici de l'activitat.

b) Per a un dia blau: s'haurà d'efectuar el pagament de l'import total de la inscripció en el termini de set dies naturals.

Els pagaments d'estes activitats podran ser efectuats pel centre escolar o l'entitat en la mateixa pàgina web pel sistema TPV, o bé per ingrés o per transferència bancària.

c) Caps de setmana blaus: s'haurà d'efectuar el pagament de l'import total de la inscripció pel sistema TPV en el termini de cinc dies naturals.

En el cas de no fer este ingrés, es perdrà la reserva del curs, el qual tornarà a estar disponible en la pàgina web.

6.3. Les dades de les persones participants han d'estar omplides, almenys, vint dies naturals abans de l'inici de l'activitat, per a la qual cosa cal prestar especial atenció a les indicacions de les necessitats especials de l'alumnat.

*7. Preus*

7.1. Les tarifes aplicades a cada servici seran les establides en cada una de les activitats convocades.

7.2. Les persones responsables, el professorat o les persones físiques que representen l’entitat i que acompanyen el grup gaudiran de places gratuïtes d'acord amb el quadre següent:

|  |  |
| --- | --- |
| *Nombre d’alumnes* | *Gratuïtats per a acompanyants* |
| 10-19 | 1 |
| 20-49 | 2 |
| 50 o més | 3 |

  

El nombre total de participants en el curs comprendrà tant l'alumnat com les persones responsables del grup amb plaça gratuïta.

7.3. En les activitats de setmanes i dies blaus, es distingiran tres períodes amb les seues tarifes respectives: temporada baixa, des d'octubre fins a març; temporada mitjana, abril i setembre; temporada alta, maig i juny.

7.4. S'establix un preu especial per a les entitats col·laboradores de la Comunitat Valenciana. Tindran consideració d'entitats col·laboradores les següents: centres educatius sostinguts amb fons públics, ajuntaments, entitats juvenils i entitats esportives, així com altres entitats amb les quals la Generalitat haja subscrit acords en relació amb la promoció esportiva. L'activitat serà promoguda per l'entitat col·laboradora en qüestió, que serà la que sol·licite la inscripció.

7.5. En les activitats de caps de setmana, s'establix un preu especial per a les persones que realitzen inscripcions individuals i que siguen membres de famílies nombroses, educadores o monoparentals, titulars de carnet jove i víctimes de violència de gènere.

|  |  |  |  |  |
| --- | --- | --- | --- | --- |
| *Setmana blava* |  | *Temporada*  *baixa*  *(d’octubre a març)* | *Temporada*  *mitjana*  *(abril i setembre)* | *Temporada*  *alta*  *(maig i juny)* |
| Tarifa general | Interns | 191 € | 242 € | 269 € |
| Tarifa entitats col·laboradores | Interns | 174 € | 220 € | 245 € |

  

|  |  |  |  |  |
| --- | --- | --- | --- | --- |
| *Dia blau* | | *Temporada*  *baixa*  *(d’octubre a març)* | *Temporada*  *mitjana*  *(abril i setembre)* | *Temporada*  *alta*  *(maig i juny)* |
| Tarifa general | Activitat | 16 € | 25 € | 34 € |
| Activitat + menjar | 26 € | 35 € | 44 € |
| Tarifa entitats col·laboradores | Activitat | 15 € | 23 € | 30 € |
| Activitat + menjar | 23 € | 31 € | 38 € |

  

|  |  |  |  |  |
| --- | --- | --- | --- | --- |
| *Diversos dies blaus (interns)* | | *Temporada*  *baixa*  *(d’octubre a març)* | *Temporada*  *mitjana*  *(abril i setembre)* | *Temporada*  *alta*  *(maig i juny)* |
| Dos dies blaus | Tarifa general | 75 € | 92 € | 109 € |
| Tarifa entitats col·laboradores | 69 € | 86 € | 99 € |
| Tres dies blaus | Tarifa general | 115 € | 141 € | 166 € |
| Tarifa entitats col·laboradores | 107 € | 131 € | 152 € |
| Quatre dies blaus | Tarifa general | 159 € | 194 € | 228 € |
| Tarifa entitats col·laboradores | 147 € | 180 € | 208 € |

  

|  |  |  |
| --- | --- | --- |
| Cap de setmana blau | | |
| Tarifa general | Interns | 107 € |
| Externs amb menjar | 85 € |
| Externs | 75 € |
| Tarifa especial | Interns | 91 € |
| Externs amb menjar | 73 € |
| Externs | 65 € |

  

|  |  |  |
| --- | --- | --- |
| *Altres servicis en l’Escola de la Mar de Borriana*  *Tarifa per persona i servici* | *Tarifa*  *general* | *Tarifa entitats col·laboradores* |
| Desdejuni | 3 € | 3 € |
| Menjar o sopar | 10 € | 8 € |
| Allotjament | 19 € | 15 € |
| Allotjament en habitació d’ús individual | 26 € | 22 € |
| Mitja pensió (allotjament, desdejuni i dinar o sopar) si es contracta amb activitat nàutica | 27 € | 23 € |
| Mitja pensió (allotjament, desdejuni i dinar o sopar) si no es contracta amb activitat nàutica | 31 € | 25 € |
| Pensió completa si es contracta amb activitat nàutica | 32 € | 26 € |
| Pensió completa si no es contracta amb activitat nàutica | 38 € | 32 € |
| Ús d’aula per dia | 73 € | 63 € |
| Embarcació doble 3 hores | 36 € | 31 € |
| Embarcació col·lectiva 3 hores | 73 € | 63 € |
| Piragua K-1/TDV/SUP 3 hores | 36 € | 31 € |
| Llanxa pneumàtica per dia | 145 € | 126 € |

  

*8. Devolució de quota*

8.1. No es tindrà dret a la devolució del senyal ni de l'import total de la inscripció, excepte en els casos especificats en la present base.

8.2. Efectuat el pagament total de la inscripció, únicament es tindrà dret a devolució, amb una deducció del 10 % de l'import en concepte de no disponibilitat de la plaça i gastos de gestió, en els supòsits següents quan impedisquen l'assistència al curs de la persona participant:

a) Malaltia o lesió que impedisca l'assistència a l'activitat. S'haurà d'aportar un justificant mèdic o informe hospitalari firmat i segellat per la persona facultativa.

b) Malaltia o lesió sobrevinguda durant el desenrotllament de l'activitat una vegada iniciada. Es retornarà la part corresponent de la quota, sobre la qual s'aplicarà la deducció del 10 %.

c) Malaltia greu de familiar fins a un segon grau de consanguinitat o afinitat. En este cas, s'haurà d'adjuntar un certificat acreditatiu.

d) Canvi de les condicions de la inscripció: d'internat a externat, de tarifa general a especial o de règim amb menjar a sense menjar. Es retornarà la diferència sobre la qual s'aplicarà la deducció del 10 %.

8.3. Es tindrà dret a la devolució íntegra de la quota o la part corresponent, per mort de familiar fins al segon grau de consanguinitat o afinitat. S'haurà d'adjuntar un certificat acreditatiu.

8.4. Per causes climatològiques que impedisquen la realització de les activitats, es tindrà dret a les devolucions següents:

1. En la setmana blava o diversos dies blaus, no es tindrà dret a la devolució de l'import de la inscripció una vegada realitzades com a mínim el 50 % del total de les sessions de l'activitat reservada. Únicament en el cas de no arribar al percentatge de sessions realitzades indicat, es tindrà dret a la devolució de la part proporcional de l'import de la inscripció en funció dels servicis prestats.

En el cas d'inscripcions amb internat, en les quals es realitzen activitats alternatives, no es tindrà dret a la devolució.

1. Respecte al dia blau o cap de setmana blau, quan concórreguen causes que impedisquen la realització de l'activitat, es retornarà íntegrament l'import de la inscripció, o s'oferirà la possibilitat de fer l'activitat en qualsevol altra data en funció de la disponibilitat de les escoles de la mar. Si l'activitat se suspenguera una vegada iniciada la pràctica nàutica, no es tindrà dret a la devolució de l'import.

8.5. En cas de suspensió de l'activitat per circumstàncies sobrevingudes atribuïbles a la Generalitat, s'oferirà la possibilitat de realitzar l'activitat en qualsevol altra data o es tornarà íntegrament l'import de la inscripció.

8.6. El termini màxim de presentació de la sol·licitud de devolució serà d'un mes a partir del dia de la finalització del curs adjudicat. Haurà de ser tramitada pel centre escolar o l'entitat corresponent, siga per a sol·licitar la devolució de l'import de tot el grup o d'una o diverses persones integrants d'este, excepte en el supòsit de l'activitat de cap de setmana blau, que haurà de ser tramitada per la persona que va fer la inscripció.

8.7. Les sol·licituds de devolució es presentaran en el Registre General de la DGE o de l’IVAJ, o per via telemàtica a través del procediment <https://www.gva.es/va/inicio/procedimientos?id_proc=19911>. No obstant això, també es podran presentar d'acord amb el que establix l'art. 16.4 de la Llei 39/2015, d'1 d'octubre, del procediment administratiu comú de les administracions públiques.

8.8. Les devolucions hauran de sol·licitar-se segons el formulari establit, que estarà a la disposició de les persones usuàries en escolesdelamar.gva.es, en les mateixes escoles i en els servicis territorials de la DGE o de l'IVAJ.

8.9. Per a poder realitzar la devolució de la quota, serà necessari indicar les dades de domiciliació bancària a través del tràmit PROPER en l’enllaç següent: <https://sede.gva.es/va/inicio/procedimientos?id_proc=22194>.

*9. Assistència sanitària i assegurances*

9.1. La Conselleria de Sanitat prestarà atenció medicosanitària a través dels seus centres i institucions sanitàries, amb tots els dispositius existents en la xarxa pública, a l'alumnat, els participants i el personal monitor i organitzador que patisquen qualsevol accident de caràcter esportiu durant el desenrotllament de les activitats de la campanya «A la mar 2025».

9.2. Per a beneficiar-se de les prestacions esmentades en el paràgraf anterior, s'haurà d'haver fet la matrícula en la campanya «A la mar 2025».

9.3. L'entitat asseguradora corresponent cobrirà l'assistència mèdica continuada, posterior a la prestada en primera instància per la Conselleria de Sanitat, derivada d'un accident esportiu que puguen patir les persones participants i el personal monitor i organitzador durant el desenrotllament de la campanya «A la mar 2025» de la Generalitat, d'acord amb el Reial decret 849/1993, de 4 de juny, pel qual es determinen les prestacions mínimes de l'assegurança obligatòria esportiva, així com la responsabilitat civil per accions o omissions en l'exercici de les funcions que els competixen.

*10. Acceptació de les bases*

La participació en la present convocatòria, incloent-hi la fase de preinscripció, implica l'acceptació de les bases que la regulen.

*11. Centres d'informació:*

– Direcció General d'Esport

Avinguda de Campanar, 32, 46805, València

Telèfon 254 51 87 10

– Escoles de la Mar

[escolesdelamar.gva.es](http://www.escolesdelamar.com/)  - <https://www.facebook.com/gvaescolesdelamar>

Adreça electrònica: tohfeatlnuobiy@svl.nl

– Escola de la Mar de Borriana

Avinguda de la Mediterrània, s/n., 12314, Borriana

Telèfon 015 388 833

Correu electrònic: emburriana\_fij@yto.rm

– Escola de la Mar de Benicàssim

Avinguda de Ferrandis Salvador, 49., 12208, Benicàssim

Telèfon 259 320 235

Adreça electrònica: [embenicassim\_xlw@udf.wl](mailto:kgrgvgruxozh_zof@bsq.ts)

– Escola de la mar de la Vila Joiosa

Club Nàutic, av. del Port, s/n. 03128 la Vila Joiosa

Telèfon 494 569 774

Adreça electrònica: zrdlhydpygmlyw@hfzawcna.mjx

– Direccions Territorials. Seccions d'Activitat Física i Esport

Alacant

Avinguda d’Orihuela, 59., 03203, Alacant

Telèfon 506 203 739

Adreça electrònica: [dep.ali\_xpv@xvt.ig](mailto:ghq.bby_rna@znd.lh)

Castelló

Avinguda de la Mar, 23., 12641, Castelló

Telèfon 762 657 873

Adreça electrònica: [dep.cas\_con@fgi.ej](mailto:kxy.jnt_nad@efv.gy)

València

Edifici Prop II, carrer Gregori Gea, 14., 46562, València

Tel. 436 172 166

Adreça electrònica: dep.val\_mxz@vml.cp

– Institut Valencià de la Joventut

Carrer Hospital, 11., 46770, VALÈNCIA

Telèfon 802 721 821

Adreça electrònica: [info\_psik@wlf.pn](mailto:biid_vbmc@flp.pf)

Unitats Territorials de l'IVAJ:

– Alacant

Avinguda d’Orihuela, 59, 03004, Alacant

Telèfon 226 422 928

Adreça electrònica: [alicante\_ukcg@ghh.am](mailto:jecvtmoo_jsnv@usu.bk)

– Castelló

Carrer dels Orfebres Santalínea, 2., 12906, Castelló

Telèfon 988 669 415

Adreça electrònica: [castellon\_oykk@cgj.ck](mailto:rwedhoidi_ourl@cde.hi)

  

València, 7 d'octubre de 2024

Luis Cervera Torres

Director general d'Esport

Vicente Ripoll Gimeno

Director general de l'IVAJ